Este ultimul test de a lucra la instinctualitatea noastră atunci când suntem provocați pe orgoliu, a declarat astrologul Alina Bădic, realizatoarea emisiunii "360 de grade", marți, pe B1 TV, la "News Pass" cu Laura Chiriac, acolo unde a vorbit despre specificul sfârșitului de an și a oferit și câteva recomandări.
Astrologul a vorbit despre prezența lui Pluto, guvernatorul Scorpionului, pe ultimul grad din Capricorn.
"Să ne imaginăm, deși ne va veni foarte greu, noi, adulți fiind, să ne imaginăm acest lucru, să ne imaginăm că suntem elevi și că cineva ne testează. Credem sau nu credem, cineva ne testează în această perioadă. De ce se întâmplă, apropo de politică și politicieni, acest lucru, de provocări destul de dure? Există o zodie în astrologie care este responsabilă cu tot ce ține de ieșirea la rampă, de funcții, rang, persoane care sigur au astfel de profesii sau sunt implicate politic, și anume zodia Capricornului. Acum în Capricorn este cea mai teribilistă și greu de controlat planetă, respectiv Pluto, guvernatorul Scorpionului", a explicat Alina Bădic.
"Iată ce simbioză interesantă între Scorpion și Capricorn. Capricornul vine cu tot ce ține de orgoliu, de prestanță, de credibilitate, dar totodată și de un fel de țâvnă, aș spune eu, în care nu îi place să fie contrazis. Scorpionul vine cu acea instinctualitate, chiar dacă după aceea regretă, în care se pot spune lucruri, se pot face gesturi, pot avea loc reacții pe care ulterior, sigur, oamenii le regretă, dar nu se pot abține", a adăugat ea.
"Acest Pluto nu doar este în Capricorn din 2008, dar este și pe ultimul grad. Asta ce înseamnă? Că este ultimul test final de a lucra la instinctualitatea noastră atunci când suntem provocați pe orgoliu. Asta este definiția lui Pluto în Capricorn, de aceea se întâmplă lucrurile astea mai ales la nivel de funcții și de rang", a mai spus Alina Bădic.